Rishta. Rishta (Dracunculus medinensis) — toʻgarak chuvalchanglar (nematodalar) sinfiga mansub chuvalchang. Asosan, sut emizuvchilar terisi ostida parazitlik qiladi, drakunkulyoz kasalligiga sabab boʻladi. Tirik lichinkalar tugʻib koʻpayadi. R. tropik va subtropik mamlakatlarda tarqalgan; Oʻrta Osiyoda baʼzan yovvoyi yirtqich hayvonlarda uchrab turadi.